Nakon burnih reakcija koje je u ponedjeljak izazvao prilog emitiran u HRT-ovom podnevnom dnevniku u povodu smrti britanskog pjevača Georgea Michaela, s javne televizije u utorak su izvijestili da je autorica spornog priloga dobila opomenu.

- Obavještavamo vas da je Hrvatska radiotelevizija odmah nakon emitiranja priloga o smrti Georgea Michaela u podnevnom Dnevniku, u kojemu je posve neprimjereno spomenuta njegova seksualna orijentacija, zaustavila daljnje emitiranje spornoga priloga. U kasnijim je informativnim emisijama emitiran novi prilog u kojemu je naglasak bio na neospornim glazbenim postignućima i velikom doprinosu koji je George Michael dao popularnoj glazbi, naveli su na HRT-u.

- Mjerodavni u Informativnom medijskom servisu Hrvatske radiotelevizije odmah su nakon podnevnoga Dnevnika zatražili očitovanje svih odgovornih za taj neprofesionalni pristup te je nakon njihova očitovanja, u skladu s unutrašnjim pravilnicima, autorica priloga dobila opomenu, zaključuje se u HRT-ovom priopćenju.

Podsjetimo, u spornom je prilogu novinarka Sanja Šegedin Miriovsky, govoreći o dokumentarcu koji je svojedobno snimljen o preminulom britanskom pjevaču, navela da je njegov život bio prožet 'alkoholom, drogom i homoseksualizmom'.